b'\n_START_ARTICLE_\nAlois Tav\xc4\x8dar\n_START_SECTION_\n\xc5\xbdivljenje in delo\n_START_PARAGRAPH_\nAlois Tav\xc4\x8dar, brat ekonomista F. Tav\xc4\x8darja je osnovno \xc5\xa1olo (1901\xe2\x80\x931906) in vi\xc5\xa1jo realko (1906\xe2\x80\x931913) obiskoval v Ljubljani, nato \xc5\xa1tudiral na kmetijski fakulteti Tehni\xc5\xa1ke visoke \xc5\xa1ole v Pragi in 1918 diplomiral in prav tam 1921 tudi doktoriral. Od 1922 je deloval v Zagrebu, najprj kot predstojnik zavoda za \xc5\xbelahtnenje rastlin, nato kot univerzitetni predavatelj. V letih 1932\xe2\x88\x921965 je bil redni profesor in ve\xc4\x8dkrat dekan na zagreb\xc5\xa1ki agronomsko-gozdarski fakulteti. Strokovno se je izpopolnjeval v ZDA, Zdru\xc5\xbeenem kraljestvu in Rusiji._NEWLINE_Tav\xc4\x8dar je vzgojil ve\xc4\x8d sort p\xc5\xa1enice, je\xc4\x8dmena, koruznih hibridov itd. z metodami selekcije, hibridizacije in uporabo jedrske energije. Prvi v Jugoslaviji je uvedel biolo\xc5\xa1ko vedo metode statisti\xc4\x8dne analize. Skrbel je za ohranjanje doma\xc4\x8dih eko- in biotipov, zlasti p\xc5\xa1enice in koruze. Pomagal je organizirati semenogojski postaji v Beltincih in Belju (Hrva\xc5\xa1ka) ter z njima sodeloval. Objavil je ve\xc4\x8d razprav v doma\xc4\x8dem in tujem \xc4\x8dasopisju ter zbornikih s podro\xc4\x8dja genetike in \xc5\xbelahtnjenja rastlin, predvsem pa morfogeneze in fiziologije absorbcije, opra\xc5\xa1evalnih in oplojevalnih odnosov, genetskih konstitucij in dednih lastnosti, somatske in vegetativne hibridizacije, heterorisa, vsebnosti proteinov, masti, olja, fiziologije vegetacije in po\xc4\x8ditka, vzgoje novih sort p\xc5\xa1enice, koruze, je\xc4\x8dmena ter \xc5\xbelahtnjenja drugih vrst rastlin z uporabo jedrske energije in z metodo stati\xc4\x8dne analize._NEWLINE_Tav\xc4\x8dar je bil \xc4\x8dlan JAZU (1947), dopisni \xc4\x8dlan SAZU (1953), \xc4\x8dastni doktor ljubljanske univerze (1969), \xc4\x8dlan in predsednik evropskega zdru\xc5\xbeenja za znanstvene raziskave in \xc5\xbelahtnenje rastlin.'